# 2. Contextualización curricular

# Eixes da proposta didáctica

Desde a área de Ciencias da Natureza facilitaremos ao alumnado que coñeza o mundo en que vivimos, que comprenda a nosa contorna e as achegas dos avances científicos e tecnolóxicos á nosa vida diaria. A través das ciencias da natureza achegámonos ao traballo científico e á súa contribución ao desenvolvemento, polo que é necesario proporcionar a toda a rapazada as bases dunha formación científica que lles axude a desenvolver as competencias necesarias para desenvolverse nunha realidade cambiante cada vez máis científica e tecnolóxica.

Desde a área de Ciencias da Natureza, os alumnos e alumnas inícianse no desenvolvemento das principais estratexias da metodoloxía científica, tales como a capacidade de formular preguntas; identificar o problema; formular hipótese; planificar e realizar actividades; observar, recoller e organizar a información relevante; sistematizar e analizar os resultados; sacar conclusións e comunicalas, traballando de forma cooperativa e facendo uso de forma adecuada dos materiais e ferramentas. A área inclúe conceptos, procedementos e actitudes que axudan ao alumnado a interpretar a realidade para poder abordar a solución aos diferentes problemas que nela exponse, así como a explicar e predicir fenómenos naturais e a afrontar a necesidade de desenvolver actitudes críticas ante as consecuencias que resultan dos avances científicos.

Conexión cos Obxectivos de Desenvolvemento Sostible (ODS)

Este REA relaciónase de forma directa e sólida cos Obxectivos de Desenvolvemento Sostible (ODS), especialmente co ODS 4: Educación de calidade, pero tamén conecta con outros ODS vencellados ao desenvolvemento científico, a sustentabilidade e a cidadanía global.

- ODS 4: Educación de calidade; promóvese unha educación que prepare ao alumnado para comprender a realidade, tomar decisións fundamentadas e participar activamente nunha sociedade cada vez máis científica e tecnolóxica.
- ODS 9: Industria, innovación e infraestruturas; ao introducir ás alumnas e alumnos na metodoloxía científica, capacítase para comprender e mesmo contribuír á innovación e ao desenvolvemento tecnolóxico. Este enfoque é clave para formar futuros cidadáns e profesionais que impulsen a ciencia e a tecnoloxía en beneficio do desenvolvemento sostible.

- ODS 13: Acción polo clima e ODS 15: Vida dos ecosistemas terrestres; ao ensinarlles a explicar e predicir fenómenos naturais, foméntase a conciencia ambiental e a comprensión dos impactos humanos sobre o medio, aspectos fundamentais para afrontar o cambio climático e protexer os ecosistemas.
- ODS 12: Produción e consumo responsables; ao desenvolver unha actitude crítica fronte ás consecuencias dos avances científicos, promóvese unha cidadanía responsable, capaz de analizar eticamente o impacto da tecnoloxía na sociedade e no medio ambiente.

# Contidos, obxectivos específicos e competencias clave

O marco curricular que abrangue a esta SA relacionase directamente coa unidade didáctica número 4 correspondente á programación modelo de 5º de Primaria proposta para a área de Ciencias da Natureza no aplicativo PROENS da Consellería de Cultura, Educación, Formación Profesional e Universidades na Comunidade Autónoma de Galicia.

Os contidos da materia que se traballan neste REA son os que seguen:

Contidos | Bloque da materia
--- | ---
Fomento da curiosidade, a iniciativa, a constancia e o sentido da responsabilidade na realización das diferentes investigacións enunciando hipóteses. Vocabulario científico relacionado coas diferentes investigacións. Procura de información a través de diferentes fontes, de maneira individual e en equipo. Experimentación sobre cuestións científicas relacionadas coas necesidades actuais da sociedade. Instrumentos e dispositivos apropiados para realizar observacións e medicións precisas de acordo coas necesidades da investigación. Fases da investigación científica (observación, formulación de preguntas e predicións, planificación e realización de experimentos, recollida e análises de información e datos). Comunicación dos resultados da investigación, de forma oral ou escrita, utilizando diferentes soportes (textos orais ou escritos, maquetas, presentacións, murais). | Bloque 1
Os ecosistemas como lugar onde interveñen factores bióticos e abióticos, mantendo un equilibrio entre os diferentes elementos e recursos. Relacións entre os seres vivos dun ecosistema, cadeas alimentarias, características, compoñentes e tipos de ecosistemas. Relación do ser humano cos ecosistemas para cubrir as necesidades da sociedade. Exemplos de bos e malos usos dos recursos naturais do noso planeta e as súas consecuencias, recoñecendo as accións humanas que modifican o medio natural e contribúen á extinción de especies. Importancia da biodiversidade. | Bloque 2
Dixitalización da contorna persoal de aprendizaxe: Dispositivos e recursos dixitais de acordo coas necesidades do contexto educativo. Estratexias de procura de información na internet seguras e eficientes (valoración, discriminación, selección, organización e propiedade intelectual). Estratexias de recollida, almacenamento e representación de datos para facilitar a súa comprensión e análise. Tratamento e elaboración de textos sinxelos para recoller e comunicar información (formato de texto, axuste de páxina, inserción de imaxes). Xestión de arquivos. Regras básicas de seguridade e privacidade para navegar pola internet e para protexer a contorna dixital persoal de aprendizaxe. Recursos e plataformas dixitais restrinxidas e seguras para comunicarse con outras persoas. Etiqueta dixital, regras básicas de cortesía e respecto e estratexias para resolver problemas na comunicación dixital. Estratexias para fomentar o benestar dixital. Recoñecemento dos riscos asociados a un uso inadecuado e pouco seguro das tecnoloxías dixitais (tempo excesivo de uso, ciberacoso, dependencia tecnolóxica, acceso a contidos inadecuados) e estratexias de actuación. Proxectos de deseño e pensamento computacional: Observación e formulación de situacións-problema derivadas de necesidades que xurdan na súa contorna próxima. Iniciación ás fases do pensamento computacional (creación de esquemas ou diagramas sinxelos para planificar accións, descomposición dunha tarefa en partes máis sinxelas, desenvolvemento de diferentes estratexias para a resolución dun problema). Técnicas para potenciar o traballo cooperativo, a cohesión de grupo e a resolución pacífica de conflitos. Estratexias en situacións de incerteza: adaptación e cambio de estratexia cando sexa necesario, e valoración do erro propio e o dos demais como oportunidade de aprendizaxe. | Bloque 3

Os obxectivos da materia que se traballan neste REA son os que seguen:

Obxectivos | Descrición
--- | ---
Obxectivo 1 | Expor e dar resposta a cuestións científicas sinxelas, utilizando diferentes técnicas, instrumentos e modelos propios do pensamento científico, para interpretar e explicar feitos e fenómenos que ocorren no medio natural.
Obxectivo 3 | Identificar as características dos diferentes elementos ou sistemas do medio natural, analizando a súa organización e propiedades, e establecendo relacións entre estes, para recoñecer o seu valor, conservalo, melloralo e emprender accións para o seu uso responsable.
Obxectivo 4 | Identificar as causas e consecuencias da intervención humana na contorna, para mellorar a capacidade de afrontar problemas, buscar solucións e actuar de maneira individual e cooperativa na súa resolución, e para poñer en práctica estilos de vida sustentables e consecuentes co respecto, o coidado e a protección das persoas e do planeta.
Obxectivo 5 | Utilizar dispositivos e recursos dixitais de forma segura, responsable e eficiente, para buscar información, comunicarse e traballar de maneira individual, en equipo e en rede, e para reelaborar e crear contido dixital de acordo coas necesidades dixitais do contexto educativo.
Obxectivo 6 | Resolver problemas a través de proxectos de deseño e da aplicación do pensamento computacional, para xerar cooperativamente un produto creativo e innovador que responda a necesidades concretas.

A continuación inclúense os descritores das competencias clave que marca a normativa vixente e que son traballadas neste recurso.

Competencias clave | Clave dos descritores operativos
--- | ---
Competencia en comunicación lingüística (CCL) | CCL1
Competencia matemática e competencia en ciencia, tecnoloxía e enxeñaría (STEM) | STEM2 e STEM4
Competencia dixital (CD) | CD4
Competencia persoal, social e de aprender a aprender (CPSAA) | CPSAA 1 e CPSAA2
Competencia cidadá (CC) | CC4
Competencia emprendedora (CE) | CE4

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)